C 437/9

Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2022/C 437/07)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1)

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„Carne de Cantabria“

EU št.: PGI-ES-0185-AM01 – 16.8.2021

ZOP ( ) ZGO (X)

1. Ime

„Carne de Cantabria“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.1 Sveže meso (in klavnični izdelki)

3.2. Opis proizvoda, za katerega se uporablja ime iz točke 1

Govedina, proizvedena v skladu s tradicionalnimi krmnimi in vzrejnimi metodami v Kantabriji.

Živali, iz katerih je pridobljeno meso, so živali kantabrijske družine pasem (govedo s konkavnim profilom in kostanjeve barve): Tudanca, Monchina in asturijske pasme; ter tudi pasme Parda de Montaña, Limousin, Pirenaica, Charolais, Blonde d'Aquitaine, Fleckvieh in križanci teh pasem.

Zaradi prehrane živali, ki temelji na paši z avtohtonimi vrstami trav na večinoma visokogorskih pašnikih in krmi, ki vključuje predvsem surovine z naravnih pašnikov, ima meso, zajeto z ZGO, po zakolu in postopku obdelave naslednje značilnosti:

a) Ternera blanca (belo telečje meso): žival se zakolje najpozneje pri osmih mesecih, meso je bledo rožnate do rožnate barve, z enakomerno razporejeno biserno belo maščobo in čvrstimi, rahlo vlažnimi mišicami.

b) Ternera (telečje meso): žival se zakolje najpozneje pri 12 mesecih, meso je bledo rožnate do rožnate barve, z enakomerno razporejeno biserno belo maščobo in čvrstimi, rahlo vlažnimi mišicami.

c) Añojo (žival, stara najmanj eno leto): žival se zakolje pri 12 do 24 mesecih, meso je rožnate do bledo rdeče barve, z biserno belo maščobo in čvrstimi, rahlo vlažnimi mišicami.

d) Novilla (telica): žival se zakolje pri 24 do 48 mesecih, meso je bledo rdeče do rdeče barve, s smetanasto belo maščobo ter čvrstimi, rahlo vlažnimi mišicami in marmornato strukturo.

e) Buey (vol): kastrirani samec se zakolje pri vsaj 48 mesecih, meso je bledo rdeče do rdeče barve, s smetanasto belo maščobo ter čvrstimi, rahlo vlažnimi mišicami in marmornato strukturo.

f) Vaca (krava): samica se zakolje pri vsaj 48 mesecih, meso je bledo rdeče do rdeče barve, s smetanasto belo maščobo ter čvrstimi, rahlo vlažnimi mišicami in marmornato strukturo.

Razvrščanje trupov, zajetih z ZGO

Vrsta Mesnatost Zamaščenost (a) Ternera Blanca in Ternera (b) Añojo (c) Novilla (d) Buey in Vaca S.E.U.R.* S.E.U.R.* S.E.U.R.O. S.E.U.R.O. 2–3 (majhna – običajna zamaščenost) 2–3 (majhna – običajna zamaščenost) 2–4 (majhna – velika zamaščenost) 2–4 (majhna – velika zamaščenost)

* Pri pasmah Monchina in Tudanca se vrsti mesnatosti O in P dovolita zaradi njunih morfoloških značilnosti.

Vrednost pH mora biti nižja od 6. Trupe je treba zračiti vsaj 24 ur.

3.3. Krma (samo za proizvode živalskega izvora) in surovine (samo za predelane proizvode)

V mesecih, ko rasejo krmne rastline, se živali pasejo na nizko ležečih travnikih in gorskih pašnikih. Prezimujejo v hlevu. Jeseni in v začetku pomladi se govedo podnevi pase na pašniku blizu posestva. Sredi maja se preseli na gorske pašnike.

Teleta se po navadi skotijo zgodaj spomladi in ostanejo pri materi pet do sedem mesecev, pri čemer se v tem času navajajo na krmo (paša ali suha krma v hlevu). V končnem obdobju se krmo za živali dopolni z odobrenimi koncentrati. Proizvedene vrste živali so:

Ternera Blanca in Ternera

Po odstavitvi mora vsaj 50 % njihove prehrane vključevati krmo, proizvedeno v Kantabriji.

Odobrene naravne proizvode in koncentrate je treba uporabiti med dopolnilnim krmljenjem in v končnem obdobju, ki ne sme trajati več kot štiri mesece.

Añojo

Prehrana in vzreja črede sta enaka kot pri vrsti Ternera.

Končno obdobje ne sme trajati več kot štiri mesece.

Novilla

V obdobju sesanja in po odstavitvi sta prehrana in vzreja črede enaka kot pri vrsti Ternera.

Za tem se živali prehranjujejo s svežo ali konzervirano krmo, odvisno od letnega časa. Končno obdobje ne sme trajati več kot štiri mesece.

Buey in Vaca

Živali teh kategorij se prehranjujejo s svežo ali konzervirano krmo, proizvedeno v Kantabriji.

Pasti se morajo vsaj dve sezoni, končno obdobje pa ne sme trajati več kot štiri mesece.

3.4. Posebne faze proizvodnje, ki jih je treba izvajati na opredeljenem geografskem območju

Proizvodnja in predelava.

Rejne živali, namenjene za proizvodnjo mesa, zajetega z ZGO, morajo biti skotene, vzrejene in dopitane na ozemlju avtonomne skupnosti Kantabrija.

Tudi zakol, postopek obdelave in razrez morajo biti izvedeni na ozemlju avtonomne skupnosti Kantabrija.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6. Posebna pravila za označevanje proizvoda, za katerega se uporablja registrirano ime

Vse govedo, namenjeno za zakol, mora biti ustrezno identificirano. Sistem identifikacije mora biti združljiv z eno od metod, določenih z veljavno zakonodajo.

Vsi trupi, ki jih lahko zajema ZGO, morajo biti označeni tako, da je njihov izvor opredeljen in zajamčen. Oznaka je na zunanjem delu obeh polovic trupa in vključuje identifikator, ki je nameščen tako, da je vsak del trupa po ločitvi enostavno identificirati. Ta identifikator mora vključevati logotip za ZGO in vse informacije, potrebne v skladu s specifično zakonodajo.

Pakirano meso je treba poslati v paketih, ki so ustrezno zaprti in zaščiteni pred zunanjo kontaminacijo. Paketi morajo biti opremljeni z oštevilčenimi oznakami in/ali sekundarnimi oznakami, ki se namestijo v razsekovalnicah pred pošiljanjem, v skladu s pravili v zvezi s tem.

Trgovske etikete, ki so za vsako registrirano podjetje drugačne, je treba predložiti uradu za kakovost hrane v Kantabriji (Oficina de Calidad Alimentaria – ODECA).

Vključevati morajo besedilo Indicación Geográfica Protegida „Carne de Cantabria“ (ZGO „Carne de Cantabria“).

4. Jedrnata opredelitev geografskega območja

Geografsko območje zajema celotno ozemlje avtonomne skupnosti Kantabrija.

5. Povezava z geografskim območjem

Glavna povezava med proizvodom „Carne de Cantabria“ in geografskim območjem, zajetim z ZGO, so posebne značilnosti mesa, ki izhajajo iz prehrane živali in načina vzreje črede.

Pašniki in krma, ki se uporabljajo v prehrani živali, ter sezonska vzreja čred vplivajo na sestavo maščobe in mišično teksturo, ki sta za vsako kategorijo živali opisani v točki 3.2.

Podnebje in relief regije Kantabrija omogočata obsežna območja pašnikov in prisotna je živinorejska tradicija z močno povezavo z območjem.

Pašnike sestavljajo naravne zelne skupnosti, ki so prilagojene podnebnim razmeram in stanju tal na območju. Nekateri pašniki so značilni za gorske regije, drugi pa so na prehodu z gozda ali grmičevja na naravne travnike.

Pašniki na nižinskih območjih običajno vključujejo kombinacijo trav, stročnic in drugih rastlin. Najpogostejši med njimi so:

— pasja trava (Dactylis glomerata),

— bilnice (Festuca pratensis, F. rubra),

— trpežna ljuljka (Lolium perenne),

— detelje (Trifolium pratense, T. repens, T. incarnatum),

— nokota (Lotus corniculatus),

— hmeljna meteljka (Medicago lupulina),

— trpotci (Plantago lanceolata, P. media),

— divje korenje (Dacus carota).

Zaradi atlantskega podnebja (z obilnimi in pogostimi padavinami), zaščite, ki jo zagotavljajo gore (ki spodbujajo kondenzacijo in ohranjajo blage temperature), in značilnosti tal je Kalabrija regija, ki je zelo primerna za pašo in zato idealna za ekstenzivno govedorejo.

Pasme, iz katerih se lahko proizvede zaščiteno meso, so popolnoma prilagojene območju proizvodnje, kar zagotavlja okolju prijazno proizvodno ravnovesje med živino in okoljem.

Sistem vzreje živine in režim hranjenja, ki temelji na paši v rastni sezoni, pozimi pa na konzervirani krmi, ki je večinoma z naravnih travišč, sta elementa, ki določata značilnosti proizvoda z vidika zamaščenosti in mišične teksture. Ta krma vrhunske kakovosti je lahko prebavljiva, kar zagotavlja velik vnos in visoko hranilno vrednost.

Pri hranjenju goved, namenjenih pridobivanju proizvoda „Carne de Cantabria“, se uporabljajo tehnike in prakse, ki temeljijo na uporabi naravnih virov v ekstenzivnem sistemu živinoreje, in sicer za sedentarne in nomadske črede.

Zapisi, da se te prakse uporabljajo že dolgo, so v številnih dokumentih, ki se nanašajo na donacije, ureditve, dogovore, sodne postopke in odloke v zvezi z upravljanjem pašnikov. Dokumentirani zapisi o obsežnih območjih pašnikov v Kantabriji, ki jih je samostan Santa María del Yermo podaril stolnici v Oviedu za pašo govedi, segajo v deveto stoletje.

Sloves Kantabrije kot živinorejske regije dokazujejo tudi številni živinski sejmi, ki so v lokalnih krajih dovoljeni že od srednjega veka. Med najstarejšimi je živinski sejem Potes, ki ga je leta 1379 odobril kralj Janez I. Kastiljski. Najpomembnejša v regiji je tržnica Torrelavega, ki je bila 1. januarja 1767 odobrena s kraljevim odlokom kralja Karla III.

Sloves proizvoda „Carne de Cantabria“ je bil potrjen z nedavno raziskavo, ki je pokazala, da ga pozna 90,4 % prebivalcev regije.

Sklic na objavo specifikacije proizvoda

https://www.alimentosdecantabria.com/documents/3177683/13022902/3-+Pliego+definitivo+rev.03.pdf/8cc857bb-4f85-f04e-ee3f-5cd8affc38b0?t=1614082672359

(1) UL L 179, 19.6.2014, str. 17.